### מדריך למורה

### מסכת תענית פרק א משנה ז

# מה עושים אם שלוש עשרה תעניות הציבור לא הועילו?

כל התעניות לא הועילו, ועדיין לא ירדו גשמים. חכמים לא רצו להכביד עוד יותר על הציבור, וכפי שכבר למדנו במשנה הקודמת – אין גוזרין יותר מ-13 תעניות על הציבור. מה כן עושים? מתנהגים כמו אדם שנזפו בו וממעטים בפעולות לא הכרחיות.

כדי לסיים בטוב, ולהשלים את התמונה, הראינו מה עושים כאשר זוכים ויורדים גשמים, על פי המשנה בסוף פרק ג, הדנה במה שהיו עושים כאשר תוך כדי התענית ירדו גשמים.

**משך ההוראה**: שיעור אחד

נוסח המשנה

## עָבְרוּ אֵלּוּ וְלֹא נַעֲנוּ,

## מְמַעֲטִין -

## בְּמַשָּׂא וּמַתָּן, בְּבִנְיָן וּבִנְטִיעָה, בְּאֵרוּסִין וּבְנִשּׂוּאִין, וּבִשְׁאֵלַת שָׁלוֹם בֵּין אָדָם לַחֲבֵרוֹ,

## כִּבְנֵי אָדָם הַנְּזוּפִין לַמָּקוֹם.

## הַיְחִידִים חוֹזְרִים וּמִתְעַנִּים עַד שֶׁיֵּצֵא נִיסָן.

## יָצָא נִיסָן וְיָרְדוּ גְשָׁמִים - סִימַן קְלָלָה, שֶׁנֶּאֱמַר (שמואל א, יב, יז) "הֲלוֹא קְצִיר חִטִּים הַיּוֹם" וגו'.

מבנה:

1. זיהוי חלקי המשנה - רישא מציעתא וסיפא.
2. זיהוי הפסוק שהובא במשנה ומקורו.

תוכן

רישא:

עָבְרוּ אֵלּוּ וְלֹא נַעֲנוּ,

מְמַעֲטִין -

בְּמַשָּׂא וּמַתָּן, בְּבִנְיָן וּבִנְטִיעָה, בְּאֵרוּסִין וּבְנִשּׂוּאִין, וּבִשְׁאֵלַת שָׁלוֹם בֵּין אָדָם לַחֲבֵרוֹ,

כִּבְנֵי אָדָם הַנְּזוּפִין לַמָּקוֹם.

1. הבנת המקרה- מי עברו, מה פירוש לא נענו, מה המענה המצופה?
2. הדין – מה פירוש ממטעין? מותר לעשות, אבל רק במידה ההכרחית. שאלת הגבולות עשויה לעלות (מה למשל פירוש מעטין בשאלת שלום – אז צריך או לא צריך לשאול לשלום, את מי כן ואת מי לא, כנ"ל לגבי נישואין - אז מותר או אסור להתחתן – למי מותר ולמי אסור? וכו'), אך לדעתנו הדבר מסובך לרמתנו, ועדיף להישאר בהגדרה הכללית (ניתן לראות הגדרות נוספות בפרשני המשנה)
3. הטעם - כבני אדם הנזופים למקום – מהי נזיפה, כיצד מרגיש אדם שנזפו בו? (אין לו מצב רוח, והוא לא רוצה לעשות פעולות לא הכרחיות). יש לשים לב שיש כאן טעם לדין שממעטין – כלומר- אנו ממעטין כדי להראות שאנו מבינים שאי ירידת הגשמים היא בעצם נזיפה של ה' בנו – ואנו מתאימים את התנהגותנו ומראים שהבנו שנזפו בנו.

מציעתא:

## הַיְחִידִים חוֹזְרִים וּמִתְעַנִּים עַד שֶׁיֵּצֵא נִיסָן.

נדון בשאלה למה עד עכשיו התעניות רק הלכו והחמירו ופתאום רק היחידים ממשיכים להתענות. התשובה – אין גוזרין על הציבור גזרה שאין הוא יכול לעמוד בה.

הבנת לוח הזמנים – היחידים מתענים עד שייגמא חודש ניסן, אחר כך אפילו הם מפסיקים, כי אם עכשיו ירד גשם זהו סימן קללה.

סיפא:

## יָצָא נִיסָן וְיָרְדוּ גְשָׁמִים - סִימַן קְלָלָה, שֶׁנֶּאֱמַר (שמואל א, יב, יז) "הֲלוֹא קְצִיר חִטִּים הַיּוֹם" וגו'.

1. נבין שאם כל החורף לא ירדו גשמים ואחרי ניסן כן ירדו – זהו סימן קללה.
2. נלמד על המעמד שבו קרא שמואל אל ה' וירד גשם בזמן קציר חיטים ונבין מדוע כעס ה' על בני ישראל.

קריאה פשוטה עשויה לעורר תמיהה – האם כל ירידת גשמים אחרי חודש ניסן היא סימן קללה? והרי בחלק נכבד מאוד מהשנים יורד גשם בחודש אייר.

אמנם, פשט סדר הדברים במשנה הוא שמדובר כאן דווקא בשנה שבה בכל חודשי החורף לא ירדו גשמים, ודווקא עכשיו, אחרי ניסן, הם יורדים, ויש בכך בחינת לעג לרש, שכן כעת אין סיכוי שהזרעים שינבטו יגיעו לידי הבשלה. כהסבר זה הסברנו בחוברת – שסימן הקללה הוא דווקא אם כל החורף לא ירדו גשמים ואחרי שיצא ניסן - ירדו.

(נציין שהפסוק שהובא כהוכחה מקשה על הבנה זו שכן לא כתוב בספר שמואל בשום רמז שהייתה זו שנת בצורת, ואדרבה, מנין להם חטים לקצור אם כל החורף לא ירד גשם? ובכל זאת היה בכך סימן קללה, וראו רש"י שם ובשאר הפרשנים, ומעניין לציין שאף אחד מהפרשנים שם לא הזכיר את הטעם 'העממי' שהגשם הורס את החיטים, אלא רק הזכירו כולם שיש בשינוי חוקי הטבע וירידת גשם פתאומית בזמן שבו בדרך כלל לא יורדים גשמים בארץ ישראל אות לכך שה' מסכים עם הביקורת של שמואל הנביא (ופן זה של הפחד מפני השינוי הפתאומי בחוקי הטבע הדגשנו בפנים החוברת). ולעניות דעתנו יש אפשרות להסביר שלדעת התנא במשנתנו אכן הייתה זו שנת בצורת, ודברי שמואל 'הלא קציר חטים היום' באו רק לציין את התקופה, ולא שבפועל עליהם לקצור כעת)

משמעות

כאמור, רצינו לסיים את הפרק בטוב, ולחוות יחד עם המשפחה שליוותה את הלימוד בפרק את השמחה העצומה על ירידת הגשמים לאחר העצירה הממושכת. נדון עם התלמידים על השמחה העצומה לאחר עצירת גשמים, מי שמח במיוחד? נכיר את הברכה המיוחדת שמברכים לאחר עצירת גשמים. ניתן גם לדבר על ההרגשה שיש לנו כאשר קיבלנו משהו שציפינו לו הרבה זמן. כיצד נגיב? כיצד נשמור עליו וננצל אותו הכי הרבה?

מושגי תוכן

**כִּבְנֵי אָדָם הַנְּזוּפִין לַמָּקוֹם**

כאשר נוזפים במישהו, הכוונה היא שגוערים בו על משהו לא טוב שעשה.

מי שנזפו בו מרגיש לא רצוי. הוא נהיה עצוב, אין לו חשק לעשות פעולות לא הכרחיות ולא בא לו להגיד שלום למי שהוא פוגש.

כאשר לא יורד גשם, עם ישראל מרגיש שה' נוזף בו על המעשים הלא טובים שלו ומרגיש לא רצוי בעיני ה'.

זו הסיבה לכך שממעטים בפעולות לא הכרחיות.